നഗരമധ്യത്തില് വാഹനങ്ങളില് എത്തിയവര് തമ്മില് കൂട്ടയടി: ചാനല് കാമറാമാന് പകര്ത്തിയ ദൃശ്യങ്ങള് പൊലീസ് ഇന്സ്പെക്ടര് നശിപ്പിച്ചുവെന്ന് പരാതി റാന്നി: നഗരമദ്ധ്യത്തില് വാഹനങ്ങള് തടഞ്ഞ് ഭീകരാന്തരീക്ഷം സൃഷ്ടിച്ച ഗൂഡ സംഘത്തിന് പോലീസിന്റെ ഒത്താശ. അതിക്രമം പകര്ത്തിയ പ്രാദേശിക ചാനല് ക്യാമറാമാന്റെ മൊബൈല് ഇന്സ്പെക്ടര് ബലമായി വാങ്ങി ദ്യശ്യങ്ങള് മായ്ച്ച് കളഞ്ഞതായും പരാതി. മാസം 26 ന് ഉച്ചയോടെയാണ് റാന്നി മാമുക്ക് ജങ്ഷനില് കെ എല് 11 രജിസ്ട്രേഷനുള്ള ഒരു പജീറോ ജീപ്പിലും മറ്റൊരു വാഹനത്തിലുമായെത്തിയ ഒരു സംഘം ആളുകള് ഭീകരാന്തരീക്ഷം സൃഷ്ടിക്കുകയും വാഹനങ്ങള് തടയുകയും ചെയ്തത്. ആദ്യം കാഴ്ച്ചക്കാരായി പൊലീസ് നിന്നു. അര മണിക്കൂറിന് ശേഷം കൂടുതല് പൊലീസ് എത്തിയതോടെയാണ് ഇവരെ കസ്റ്റഡിയിലെടുക്കാനും വാഹന ഗതാഗതം സുഗമമാക്കാനും നടപടി സ്വീകരിച്ചത്. ആഡംബര വാഹനത്തിലെത്തിയ സംഘം മദ്യപിച്ചിരുന്നു. കമ്ബിവടി ഉള്പ്പടെയുള്ള ആയുധങ്ങളും ഇവരുടെ പക്കല് ഉണ്ടായിരുന്നതായി നാട്ടുകാര് പറയുന്നു. സംഘം നടത്തിയ ആക്രമങ്ങള് മൊബൈലില് പകര്ത്തിയ പ്രദേശിക ചാനല് ക്യാമറാമാന് ബിജു ചാലാപ്പള്ളിയുടെ കൈയില് നിന്ന് ഇന്സ്പെക്ടര് മൊബൈല് ഫോണ് ബലമായി വാങ്ങുകയും ദ്യശ്യങ്ങള് ഡീലിറ്റ് ചെയ്ത് കളയുകയും ചെയ്തതായി ജില്ലാ പോലീസ് മേധാവിക്ക് പരാതി നല്കി. പൊലീസിന്റെ സാന്നിധ്യത്തില് സംഘാംഗങ്ങള് ബിജു ചാലാപ്പള്ളിയെ ഭൂമിക്ക് മുകളില് വച്ചേക്കില്ല എന്ന് ഭീഷണിപ്പെടുത്തിയതായും ജില്ലാ പോലീസ് മേധാവിക്ക് നല്കിയ പരാതിയില് പറയുന്നു. വടക്കന് ജില്ലകളില് നിന്നുള്ള അധോലോക സംഘമാണ് അക്രമം നടത്തിയതെന്ന് പറയപ്പെടുന്നു. ഇവര് എന്തിന് വേണ്ടി ആണ് ഇവിടെ എത്തിയതെന്നതടക്കമുള്ള വിവരങ്ങള് അന്വേഷിക്കാതെ നിസ്സാര കുറ്റങ്ങള് ചുമത്തി കേസെടുത്ത് രക്ഷപ്പെടുത്താനുള്ള ശ്രമങ്ങളാണ് പൊലീസിന്റെ ഭാഗത്തു നിന്നുണ്ടാകുന്നത് എന്ന ആരോപണവും ശക്തമാണ്.